ผลไม้ไทยมีโอกาสส่งออกสู่ตลาดอิตาลีเพิ่มมากขึ้น เกษตรกร ผู้ส่งออก ต้องควบคุมคุณภาพของสินค้า
นายภูสิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ เปิดเผยว่า ได้รับรายงานจากสำนักงานส่งเสริมการค้าในต่างประเทศ ณ เมืองมิลาน ถึงโอกาสในการส่งออกสินค้าผลไม้ของไทยเข้าสู่ตลาดอิตาลี เพื่อป้อนความต้องการที่เพิ่มสูงขึ้น จากเดิมที่การบริโภคผลไม้ มักจะนิยมรับประทานในช่วงเทศกาลเฉลิมฉลองที่สำคัญเท่านั้น เนื่องจากมีราคาสูงและหาซื้อได้ยาก แต่ปัจจุบันผู้บริโภคสามารถหาซื้อได้ง่ายขึ้น โดยผลไม้จากต่างประเทศที่วางจำหน่ายในซุปเปอร์มาร์เก็ตและไฮเปอร์มาร์เก็ต ในอิตาลี ส่วนใหญ่นำเข้าจากอเมริกาใต้ ขณะที่ผลไม้สดของไทยมีโอกาสในการขยายส่วนแบ่งในตลาด ซึ่งอิตาลีนำเข้าผลไม้สดจากไทย ได้แก่ ทุเรียน มะม่วง มะขามหวาน แก้วมังกร มังคุด ขนุน และเงาะ เป็นต้น และส่วนใหญ่วางจำหน่ายในร้านค้าเอเชีย มีราคาจำหน่ายตั้งแต่ 12–30 ยูโร/กิโลกรัม ทั้งนี้ ในปี 2564 ที่ผ่านมา (ม.ค.-ก.ย.64) อิตาลีนำเข้าผลไม้สดจากไทยมีมูลค่า 543,905 เหรียญสหรัฐ เพิ่มขึ้นร้อยละ 73 โดยเฉพาะทุเรียน มีการนำเข้าเพิ่มขึ้นมากที่สุด กรมฯ มั่นใจว่าตลาดอิตาลีจะเป็นตลาดส่งออกผลไม้ที่สำคัญตลาดหนึ่งของไทย แต่เกษตรกรและผู้ส่งออกต้องควบคุมคุณภาพของสินค้าและปฏิบัติตามขั้นตอนการนำเข้าผลไม้สดมายังสหภาพยุโรป รวมทั้งให้ความสำคัญกับบรรจุภัณฑ์ที่ใช้วัสดุจากธรรมชาติ ซึ่งถือเป็นปัจจัยสำคัญที่ส่งผลต่อการตัดสินใจซื้อสินค้าของผู้บริโภคในอิตาลี